
Szakaszos kémiai reaktor modell alapú optimális tervezése

A vegyipar egyik legfontosabb műveleti egysége a reaktor, ahol a kémiai átalakítás zajlik. A reaktorok optimális tervezése egy érdekes és számos kihívást tartogató terület. Szakaszos reaktorok esetében az egyik legfontosabb tervezési változó a reaktor hőmérséklete, illetve annak időbeli változása. Ennek meghatározása feltételes szélsőérték feladat keretében történik.
Vizsgálataim tárgyául a napjainkban is kutatott biodízel gyártás szakaszos reaktorban megvalósított szintézisét választottam. A reaktor modelljét MATLAB és Simulink környezetben képeztem le, és azon végeztem a szükséges szimulációkat. A modell komponens- és hőmérleg mellett a szabályzót is magában foglalja. A hőmérleghez a köpeny- és a reaktortér között hőátszármaztatási tényezőre is szükség van, aminek meghatározására bemutatok egy fizikai mérésen alapuló módszert.
A szélsőérték feladat fontos eleme a célfüggvény. Dolgozatomban a használt célfüggvényeket csoportosíthatjuk műszaki (magas koncentráció, gyors termelés) és gazdasági célfüggvényként. A gazdasági célfüggvények esetén megvizsgáltam, hogy az árak változása milyen hatással van az optimumra.
Numerikus módszerként a MATLAB programban beépített fmincon nemlineáris korlátos szélsőérték keresőt használtam. Mivel különböző kezdeti becslésekből indulva különböző optimumokat talált, jó kezdőbecslések után kutatva megvizsgáltam hogyan változnak a cégfüggvények értékei, ha a tervezési változókat az alsó határoktól a felsőkig végigpásztázom. Az optimalizálást egy genetikus algoritmussal is elvégeztem, amivel nem jelentkezett az fmincon-nál felmerült probléma.
Dolgozatomban bemutatom az optimális hőmérséklet- és koncentráció profilokat. Eredményeimből kitűnik, hogy a választott célfüggvények egymással konkurálnak, az optimumot Pareto-front formájában kaptam meg. Az eredményekből kiolvasható az is, hogy szakaszos gyártás ciklusidejének csökkentése műszaki szempontból előnyös, azonban bizonyos határon túl egyre kevésbé gazdaságos.



